
REFERAT
privind aprobarea studiului de fezabilitate,, Eficientizarea producerii de energie termică la CET Freidorf prin folosirea resurselor regenerabile”
Prin adresa nr.  3509/13.02.2017 SC Colterm SA a înaintat Direcţei Tehnice din cadrul P.M.T.  Studiul de fezabilitate privind ,, Eficientizarea producerii de energie termică la CET Freidorf prin folosirea resurselor regenerabile”, elaborat de un colectiv de specialişti ai S.C.  COLTERM S.A. pentru a fi aprobat în Consililul Local al Municipiului Timişoara.
CET Freidorf funcţionează insularizat alimentând consumatorii din cartierul Freidorf, în zona respectivă neexistând reţea termică primară. În urmă cu aproximativ 10 ani CET Freidorf a fost proiectat şi executat pentru un consum total de 8,5 Gcal/h din care apă caldă de consum 3,47 Gcal/h. În present datorită debranşărilor de la sistemul centralizat necesarul de energie termică s-a redus la 1,35 Gcal/h, iar necesarul de apă caldă de consum este de 0,2 Gcal/h respectiv vara de 0,08 Gcal/h.    
Studiul de fezabilitate analizează oportunitatea implementării la CET Freidorf a unei instalaţii care să utilizeze energia regenerabilă ca alternativă la combustibilii clasici. Sursa de energie regenerabilă accesibilă în acest caz este energia solară. Acesta ar însemna montarea de panouri solare, pentru energie termică, pe acoperişul tip terasă al centralei care să producă, folosind şi rezervorul de acumulare existent, energia termică necesară preparării apei calde de consum pe perioada de vară pentru toţi cosumatorii arondaţi CET Freidorf.
Sursele de energie regenerabilă sunt multiple, larg răspândite, nepoluante şi disponibile pe aproape toată suprafaţa pământului cu intensităţi diferite. Ele provin direct sau indirect de la soare, putând fi folosite pentru producerea direct a căldurii sau pot fi convertite în vederea producerii energiei termice. Soluţia propusă prin prezentul studiu de fezabilitate o reprezintă utilizarea colectoarelor solare plate care pot absorbi aproape întreg domeniu spectral al razelor solare, energia calorică rezultată fiind cedată agentului termic care curge prin conductele de Cu/Al ataşate elementelor absorbante aferente colectoarelor solare. 
Principalele avantaje ale sistemului de utilizare a resurselor regenerabile prin intermediul colectoarelor solare plate sunt:
· randamente mari în timpul verii;
· suprafaţa de absorbţie comparativ cu suprafaţa brută a colectorului este mai mare ( aproape 1: 1);
· nu există nici o zonă a colectorului  neutilizată;
· fiabilitate ridicată;
· structura de susţinere foarte puternică;
· mai multe posibilităţi de montaj.
Ca dezavantaj putem menţiona randamentul mai mic în timpul iernii 5-10% în raport cu alte colectoare ( ex. colectoare cu tuburi vidate).  
Având în vedere nevoia de resurse energetice ieftine şi utilizabile pe scară largă este imperios necesară promovarea şi  implementarea de noi tehnologii care să utilizeze resurse energetice neconvenţionale. Energia astfel obţinută prezintă o serie de avantaje în raport cu cea obţinută din surse tradiţionale ( este în totalitate ecologică, nu emite noxe, nu produce reziduri, este inepuizabilă şi nu implică instalaţii de prelucrare sau transport a resurselor înainte de utilizare).
Luând în considerare cele de mai sus precum şi ţinta fixată pentru România,prin Directiva U.E. 28/2009/CE , de 24% a ponderii energiei regenerabile în cadrul consumului final de energie până în 2020 ,  propunem promovarea unui proiect de HCL pentru aprobare studiului de  fezabilitate şi realizarea investiţiei "Eficientizarea producerii de energie termică la CET Freidorf prin folosirea resurselor regenerabile” din fondurile SC Colterm SA, fonduri atrase şi/sau bugetul local al Municipiului Timişoara. 
  
 Valoarea totală a investiţiei ,, Eficientizarea producerii de energie termică la CET Freidorf prin folosirea resurselor regenerabile ” este estimată, conform devizului general al investiţiei, la 489.511 lei ( fără TVA), respectiv 108.556  euro ( fără TVA). Durata de realizare pentru execuţia lucrărilor de construcţii montaj (C+M) este estimată la 2 luni.
       
DIRECTOR DIRECŢIA TEHNICĂ                                          ŞEF   S ERVICIUL EMSUP  
ING.  CHIŞ  CULIŢĂ                                         	ING.  IOAN ZUBAŞCU

	   ÎNTOCMIT 
	   ING  IONEL  BĂRUŢA


AVIZAT JURIDIC
